শহরে ছোট ছবির বড় উৎসব, শুরু ২১ জানুয়ারি

কলকাতা: মহানগরীতে শুরু হতে চলেছে ৫ম কলকাতা ইন্টারন্যাশনাল শর্ট ফিল্ম ফেস্টিভাল (5th International Kolkata Short Film Festival)। আগামী ২১ জানুয়ারি থেকে ২৬ জানুয়ারি পর্যন্ত ছয়দিন ব্যাপী চলবে ছোট ছবির বড় উৎসব। ৩০টি দেশের আড়াইশোর বেশি ছবি অংশগ্রহণের জন্য আবেদন জানিয়েছে। সুইৎজারল্যান্ড, ঘানা, তাইওয়ান, নরওয়ে, চীনের মধ্যে থেকে বাছাই করে মোট ২০০টি ছবি দেখানো হবে এই শর্ট ফিল্ম ফেস্টিভালে। এর মধ্যে মনোনীত ছবি থাকছে ১০০টি। পুরস্কার দেওয়া হবে ৩০টি ছবিকে।

স্বল্পদৈর্ঘ্যের ছবির উৎসবে উপস্থিত থাকবেন আন্তর্জাতিক, জাতীয় এবং বাংলা ফিল্ম ইন্ডাস্ট্রির চলচ্চিত্র নির্মাতা কলাকুশলী ও বিশিষ্ট জনেরা। শিশুদের ছবির পাশাপাশি থাকছে এলজিবিটিকিউ ফিল্ম, মহিলা চরিত্র নির্ভর ছবি এবং বিভিন্ন আন্তর্জাতিক বিষয় নির্ভর ছবি।

আরও পড়ুন: হেমলক সোসাইটি’র সিক্যুয়েলে পরমব্রতর নায়িকা?

অনলাইন এবং অফলাইন দুই ধরনের স্ক্রিনিং-এর ব্যবস্থা থাকছে। www.efilmzone.com ওয়েবসাইটে বিকেল পাঁচটা থেকে অনলাইনে ছবি প্রদর্শনের ব্যবস্থা রাখা হয়েছে। এছাড়াও এই ওয়েবসাইট থেকে ছবি সংক্রান্ত যাবতীয় তথ্য জানতে পারবেন উৎসাহী দর্শকেরা। রোটারি সদন (Rotary Sadan) ছাড়াও অ্যাডামাস ইউনিভার্সিটি (Adamas University) ও বালিগঞ্জ সায়েন্স কলেজে (Ballygunge Science College) ছবি দেখানোর ব্যবস্থা থাকছে।